# Momentum, # Karácsony Gergely, # Budapest, # ellenzék, # összefogás, # Puzsér Róbert, # önkormányzati választás 2019, # előválasztás, # Kerpel-Fronius Gábor
2019. május 31. péntek, 13:45
Már nem csak azt tudjuk, hogy hétfőn jelöltet állít a budapesti ellenzéki küzdelemben a főpolgármester-jelöltségért a Momentum, hanem azt is több forrásból tudjuk, hogy kicsodát:
az Azonnali úgy értesült, hogy Kerpel-Fronius Gábor, a XIII. kerületi pártszervezet elnöke és a küldöttgyűlés tagja lehet Puzsér Róbert és Karácsony Gergely ellenfele az ellenzéki előválasztáson a főpolgármester-jelöltségért.
Az Azonnali kereste Hajnal Miklóst, a Momentum elnökségi tagját, aki kérdésünkre annyit mondott: nem kívánja megerősíteni az információt, mivel még nem döntött róla a párt hivatalosan.
Kerpel-Fronius a Momentum EP-listájának hatodik helyezettje volt. Az ötvenkét éves cégvezető a tavalyi választás előtt csak aktivistája volt a Momentumnak, utána döntött úgy, hogy nagyobb szerepet vállal. Facebookon található írásából kiderül, hogy azért csatlakozott a Momentumhoz, mert politikai kultúraváltást szeretne, illetve fontosnak tartja az ország euroatlanti elkötelezettségét és a teljesítményelvűséget. Kerpel-Froniust egyik forrásunk a publikum számára talán kevésbé ismert, a párton belül viszont véleményvezéri szerepet vivő politikusként írta le.
FOTÓ: Kerpel-Fronius Gábor / Facebook